Universis præsentes litteras inspecturis, Jocerannus Grossus, dominus Branceduni, salutem in Domino. Universitati vestræ notum fiat, quod Hugolinus de Petra Campi, domicellus, in præsencia nostra constitutus, confessus est se obligasse ecclesiœ Cluniacensi pro quater viginti et decem libris Cluniacensis monetæ, quas ab ecclesia Cluniacensi recepit mutuo numeratas, decimam quam habet in parrochia de Ainart, quam decimam tenet in casamentum et feodum ab ecclesia Cluniacensi; item medietatem decimæ quam habet in villa de Cortanblen, quam medietatem tenet in feodum a Dalmacio Longre, milite, et ipse Dalmacius ab ecclesia Cluniacensi cum altera medietate, quæ propria est ejusdem Dalmacii, prout confessi sunt coram nobis. Et hanc gageriam sive obligationem idem Dalmacius laudavit et approbavit. Et sciendum quod prædictus Hugolinus in pactum deduxit quod jam dictam gageriam redimere non possit, nisi de martio in martium. In cujus rei testimonium et confirmationem, ad instantiam dictorum Hugolini et Dalmacii, præsentibus litteris sigillum meum duxi apponendum. Datum anno gratiæ Mº CCº XXXº quarto, mense marcii.